Diari Oficial de la Generalitat Valenciana


Sumari del DOGV 3179, del 09-02-1998 (1998/866)

RESOLUCIÓ de 18 de desembre de 1997, de la Secretaria d'Estat de Justícia, per la qual es convoquen proves selectives per a l'ingrés en el cos nacional de metges forenses.
---------------------------------------------------------------------------------------------------------------------------------------------------------------------------

### Dades del document

Número de DOGV
:   3179

Data del DOGV
:   09-02-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/866


Data del document
:   18-12-1997

Organisme emissor
:   Ministeri de Justícia

Tipus de document
:   Resolució

Anàlisi jurídica

RESOLUCIÓ de 18 de desembre de 1997, de la Secretaria d'Estat de Justícia, per la qual es convoquen proves selectives per a l'ingrés en el cos nacional de metges forenses. [1998/X866]
  
D'acord amb el que es disposen els articles 455 i 499 de la Llei Orgànica 6/1985, d'1 de juliol, del Poder Judicial, reformada per la Llei Orgànica 16/1994, de 8 de novembre, articles 4 i següents del Reglament Orgànic del cos nacional de metges forenses, aprovat pel Reial Decret 296/1996, de 23 de febrer, en concordança amb l'establert en el Reglament del Centre d'Estudis Jurídics, aprovat pel Reial Decret 1.924/1986, de 29 d'agost, i pel Reial Decret 414/1997, de 21 de març, pel qual s'aprova l'Oferta d'Ocupació Pública per al 1997, informats per les comunitats autònomes amb competència en personal de l'administració de Justícia i prèvia negociació amb les centrals sindicals més representatives en Administració de Justícia i amb l'informe favorable previ de la Direcció General de la Funció Pública.
  
Aquesta Secretaria d'Estat acorda:
  
Convocar proves selectives per ocupar 25 places vacants en el cos nacional de metges forenses amb subjecció a les següents:
  
Bases de convocatòria
  
I. Normes generals
  
1.1 Es convoquen proves selectives per a l'ingrés en el cos nacional de metges forenses d'acord amb la següent distribució territorial:
  
Àmbit territorial Núm. places Discapacit.
  
Andalusia 5
  
Canàries 2
  
Catalunya 6
  
Comunitat Valenciana 3
  
Galícia 3
  
Resta península i Balears 6 1
  
1.2 Del total de places convocades es reservarà un 3% per ser ocupades per persones que tinguen la condició legal de discapacitats, de grau igual o superior al 33%, sempre que superen les proves selectives i que acrediten l'indicat grau de discapacitat i la compatibilitat funcional amb l'exercici de les tasques pròpies que escauen al cos de metges forenses. Aquesta quota de reserva ascendeix a 1 plaça, en l'àmbit territorial de la península i Balears.
  
1.3 Si no resulta ocupada la plaça de la quota de reserva de discapacitats, s'incorporarà al torn general en l'àmbit territorial on es convoca.
  
1.4 D'acord amb el que preveu l'article 315 de la Llei Orgànica del Poder Judicial, i l'article 4 i següents del Reglament Orgànic de Metges Forenses, es convoquen places desertes en els àmbits territorials ressenyats en la base 1.1, per la qual cosa l'aspirant haurà d'optar per un dels àmbits territorial que expresse la convocatòria i en cas de resultar aprovat, obtindrà necessàriament destinació en alguna de les places radicades dins de l'àmbit territorial pel qual concorre.
  
Els aspirants sols podran presentar una sol·licitud.
  
1.5 La realització d'aquestes proves selectives s'ajustarà a l'establert en el Reglament Orgànic i Funcional del cos nacional de metges forenses, aprovat pel Reial Decret 296/1996, de 23 de febrer i per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú. En allò no previst en aquesta convocatòria se seguirà el que en disposa el Reial Decret 364/1995, de 10 de març, pel qual s'aprova el Reglament General d'Ingrés del Personal al servei de l'administració de l'estat.
  
1.6 D'acord amb l'article 9.2, 14 i 23.2 de la Constitució Espanyola i la Directiva Comunitària de 9 de febrer de 1976, l'administració Pública durà a cap una política d'igualtat de tracte entre homes i dones i remourà els obstacles existents quant a l'accés a l'ocupació, a la formació professional i a les condicions de treball.
  
1.7 El procediment de selecció dels aspirants serà el d'oposició, seguit d'un curs selectiu de caràcter teoricopràctic en el Centre d'Estudis Jurídics.
  
1.8 Aquestes bases de convocatòria es publicaran de forma simultània al Boletín Oficial del Estado i als butlletins oficials de les comunitats autònomes amb competència en matèria de personal de l'administració de Justícia on es convoquen places. En el supòsit que l'esmentada simultaneïtat no és possible, els termes i períodes establerts en aquesta resolució seran comptats a partir de la seua publicació al Boletín Oficial del Estado.
  
1.9 La informació sobre aquestes proves selectives serà facilitada en les gerències territorials de Justícia, en el Ministeri de Justícia, Secretaria d'Estat de Justícia, c/ San Bernardo 21, (telèfons 91/390 45 20 i 390 46 96), en el Centre d'Informació Administrativa (telèfon 91/586 14 00) i en els òrgans competents de les comunitats autònomes on es convoquen places:
  
Comunitat
  
autònoma Òrgan Telèfon
  
Andalusia Subdirecció General de Recursos 95/4553294
  
 Humans i Mitjans Materials.
  
 Av. Ramón y Cajal s/n.
  
 Edifici Viapol. Porta B-3ª planta
  
 Sevilla.
  
Canàries Director general de Justicía 928/459025
  
 i Seguretat del Govern de Canàries
  
 Pl.. dels Drets Humans, s/n
  
 Ed. Adm. Serveis Múltiples. 2º
  
 35642 Les Palmes de Gran Canària
  
Catalunya Departament de Justícia 93/3164124
  
 Pau Claris 81 -3º 4080876 08863 Barcelona.
  
València Subsecretaria de Justícia 96/3986862 c/ Historiador Chabàs 2
  
 46618 València.
  
Galícia Direcció General de Justícia 981/546228
  
 y Adm. Local 546229 Pl. d'Europa 5.A -4t
  
 Polígono das Fontiñas
  
 15472 Santiago de Compostel·la (A Coruña).
  
II. Exercicis i curs selectiu
  
El programa que ha de regir aquestes proves selectives és el publicat per la Resolució de 9 de gener de 1997 (BOE del 27).
  
2.1 El procediment de selecció dels aspirants serà el d'oposició i constarà de tres exercicis obligatoris i eliminatoris, un curs selectiu en el Centre d'Estudis Jurídics de Madrid i un exercici optatiu de caràcter pràctic o teòric de coneixement d'un idioma autonòmic.
  
2.1.1 Primer exercici. Consistirà a redactar, sense ajuda de cap text, durant el temps màxims de sis hores, tres temes dels següents grups de matèries:
  
1r grup: un tema extret d'entre els 33 d'Organització de la Medicina Forense. Dret i Medicina.
  
2n grup: un tema extret d'entre els 15 temes de Medicina Forense del Treball (temes 34 a 48) i dels 11 primers temes de Toxicologia Forense (temes 49 a 59).
  
3r grup: un tema d'entre els compresos entre els temes 60 a 95 de Toxicologia Forense.
  
Cada un d'aquestes tres temes seran trets a sort d'entre els del seu grup respectiu tal com es detalla en el programa publicat per la Resolució de 9 de gener de 1997 (BOE del 27).
  
2.1.2 Segon exercici. Consistirà en l'exposició oral, durant el temps màxim d'una hora, de quatre temes de les següents matèries: un del temari conjunt de Patologia Forense; un del temari conjunt de Sexologia Forense, Medicina Legal del Nounat i Criminalística; un de Tanatologia Forense i el quart, de Psiquiatria Forense, d'entre els compresos en el programa d'aquesta convocatòria.
  
2.1.3 Tercer exercici. Es compondrà de dues fases: la primera consistirà a redactar, durant el temps màxim d'una hora, un informe clínic forense sobre un malalt mental, un lesionat o sobre la valoració d'una invalidesa, amb un reconeixement previ del pacient durant trenta minuts. La segona tindrà per objecte la resolució durant el temps màxim de dues hores d'un problema necròpsic.
  
El nombre d'aspirants que superen aquest exercici no podrà superar el nombre de places convocades per cada àmbit territorial.
  
2.1.4. Quart exercici optatiu. Serà realitzat per aquells aspirants que hauran obtingut plaça en l'oposició i que hi concorreran per un àmbit territorial amb llengua oficial pròpia de la comunitat autònoma i que ho hagueren sol·licitat en la seua instància de participació. Consistirà en l'acreditació del coneixement de la llengua oficial de l'esmentada comunitat, mitjançant les certificacions que haurà presentat junt amb la instància de participació, o en la realització d'una prova de nivell de coneixements. En ambdós casos la valoració serà efectuada d'acord amb els criteris establerts en la base VIII. La puntuació de la prova optativa de llengua oficial de la comunitat autònoma respectiva sols serà aplicable en l'àmbit de la comunitat autònoma per la qual concorre amb el sol efecte d'establir el número en la relació d'aprovats dins de l'àmbit territorial pel qual concorre l'aspirant, la qual cosa s'haurà de reflectir separada de l'obtinguda en els exercicis obligatoris, a l'efecte de la seua inclusió en el subescalafó a què es refereix l'article 17.4 del Reglament Orgànic de Metges Forenses.
  
2.1.5 En la realització dels exercicis s'observaran les següents actuacions:
  
a) En els exercicis escrits els opositors podran actuar segons criteris del tribunal i atenent al nombre d'aquells, bé conjuntament, bé per grups. Els exercicis escrits se celebraran a porta tancada, sense altra assistència que la dels opositors i dels membres del tribunal. En sessió pública, seran llegits per l'opositor, o si no era possible i a petició seua, per la persona que designe, o per un membre del tribunal.
  
b) En l'exercici oral, l'opositor, abans de començar disposarà de quinze minuts per ordenar la seua exposició i formular per escrit, si així ho desitja, un esquema o guió a la vista del tribunal i en un temps que podrà coincidir parcialment amb l'examen de l'opositor anterior. Aquest exercici tindrà lloc en sessió pública i quan, en atenció als dos primers temes exposats, la majoria del tribunal apreciara la manifesta deficiència de l'exercici, el podrà donar per finalitzat i invitar l'opositor perquè es retire.
  
c) Exercici optatiu. El quart exercici, de caràcter optatiu, es realitzarà d'acord amb el que preveu la base 2.1.4.
  
2.1.6. Entre la finalització d'un dels exercicis i l'inici del següent hi haurà un mínim de setanta-dues hores i un màxim de quaranta-cinc dies naturals.
  
2.2 Curs selectiu en el Centre d'Estudis Jurídics.
  
2.2.1. Aquesta fase consistirà en la superació d'un curs teoricopràctic en el Centre d'Estudis Jurídics a Madrid.
  
2.2.2. Els aspirants que hauran aprovat els tres exercicis obligatoris de la fase d'oposició hauran de superar el curs que es realitzarà en el Centre d'Estudis Jurídics durant un temps màxim de dotze mesos com a funcionaris en pràctiques.
  
2.2.3. Durant la realització de l'esmentat curs en el Centre d'Estudis Jurídics, a Madrid, fins la presa de possessió de la seua primera destinació, si s'escau, els aspirants a ingrés en el cos nacional de metges forenses, a l'efecte retributiu, tindran la consideració de funcionaris en pràctiques, d'acord amb el que preveu el Reial Decret 456/1986, de 10 de febrer.
  
III. Tribunal
  
3.1. El Tribunal Qualificador d'aquestes proves selectives tindrà la categoria primera de les previstes en el Reial Decret 236/1988, de 4 de març.
  
Estarà compost pel director o cap de Secció de l'Institut Anatòmic Forense (Madrid), un catedràtic o professor titular de Medicina Legal, un membre de la carrera judicial, amb rang de magistrat, o fiscal, dos membres del Cos de Metges Forenses, un facultatiu de l'Institut Nacional de Toxicologia, un funcionari del grup A de les comunitats autònomes amb competència en matèria de personal de l'administració de Justícia on es convoquen places i un funcionari del grup A de l'administració General de l'Estat destinat en el Ministeri de Justícia.
  
3.2. El tribunal, una vegada nomenat, es constituirà el més aviat possible i ho comunicarà a la Secretaria d'Estat de Justícia, amb la remissió de l'acta de la sessió. El seu nomenament es farà públic en el Boletín Oficial del Estado i en els butlletins de les comunitats autònomes on es convoquen places.
  
3.3. Si com a conseqüència del nombre d'aspirants admesos fóra aconsellable nomenar més d'un tribunal, es procediria al seu nomenament mitjançant una resolució de la Secretaria d'Estat de Justícia publicada en el BOE i butlletins de les comunitats autònomes on es convoquen places. En aquest supòsit, per aconseguir la necessària coordinació entre els tribunals qualificadors, tots ells actuaran conjuntament sota la direcció del tribunal núm. 1.
  
Els tribunals així nomenats es constituiran i actuaran a Madrid i efectuaran el procés selectiu dels àmbits territorials esmentats en aquesta resolució de convocatòria.
  
3.4. El tribunal núm. 1, proposarà a la Secretaria d'Estat de Justícia el lloc, la data i l'hora de començament del primer exercici, que s'haurà de realitzar dins dels dos mesos següents a la publicació de la relació definitiva d'admesos i exclosos, així com el calendari necessari per al desenvolupament de les proves. El lloc, el dia i l'hora de la realització del primer exercici es farà públic al Boletín Oficial del Estado i al butlletí de les comunitats autònomes on es convoquen places.
  
Els successius anuncis de les restants proves seran fets públics pel tribunals als locals on s'haurà realitzat la prova anterior, amb dotze hores almenys d'antelació al seu començament, si es tracta del mateix exercici, i amb vint-i-quatre hores si es tracta d'un de nou.
  
Entre la total conclusió d'un exercici o prova i el començament de la següent haurà de transcórrer un termini mínim de setanta-dues hores i un màxim de quaranta-cinc dies naturals.
  
3.5. El tribunal no podrà actuar sense la presència d'un metge forense, del president i del secretari o si s'escau dels qui els substituesquen, i la meitat almenys dels seus membres. El secretari estendrà una acta de cadascuna de les sessions que se celebraran, la qual serà llegida en la següent sessió, fetes si s'escau, les rectificacions que escaiga, i serà autoritzada amb la signatura del secretari i el vistiplau del president.
  
En les actes es consignaran necessàriament el dia, l'hora i l'objecte de la reunió.
  
3.6. Durant el desenvolupament dels exercicis, el tribunal adoptarà les seues decisions per majoria de vots i resoldrà els dubtes que sorgesquen en l'aplicació de les normes de la convocatòria i decidirà el que escau en els supòsits no previstos.
  
3.7. Els membres dels tribunals s'hauran d'abstenir d'intervenir i ho notificaran al Ministeri de Justícia quan concórreguen en ells circumstàncies de les previstes en l'article 28 de la Llei de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives d'accés al cos nacional de metges forenses en els cinc anys anteriors a la publicació d'aquesta convocatòria.
  
Els presidents podran exigir als membres dels tribunals una declaració expressa de no trobar-se incursos en les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants podran recusar els membres dels tribunals quan hi concórreguen les circumstàncies previstes en el paràgraf anterior.
  
El termini per sol·licitar la renúncia o manifestar l'abstenció serà de deu dies naturals comptadors a partir de la publicació de la resolució de nomenament i serà la data de referència la del Boletín Oficial del Estado, en cas de no ser simultània amb la dels butlletins de les comunitats autònomes.
  
Abans de la iniciació del procés selectiu, la resolució amb la qual es nomenen els nou membres del tribunals que hauran de substituir els que hagueren perdut la seua condició per alguna de les causes anteriors, es farà públic en el Boletín Oficial del Estado i en el butlletí oficial de les comunitats on es convoquen places.
  
3.8. El tribunal qualificador podrà proposar a la Direcció General de Relacions amb l'administració de Justícia el nombre de persones necessàries per assistir aquest en les tasques de vigilància d'exàmens escrits. Aquesta proposta requerirà l'aprovació de la Direcció General de Relacions amb l'administració de Justícia i recaurà en funcionaris de l'administració de Justícia o de l'administració Civil de l'Estat destinats en el Ministeri de Justícia.
  
3.9. El tribunal qualificador adoptarà les mesures necessàries, de forma que els aspirants amb minusvalideses realitzen els exercicis en igualtat de condicions que la resta dels aspirants.
  
En aquest sentit s'establiran per a les persones amb minusvalideses que ho sol·liciten en les instàncies les adaptacions possibles en temps i en mitjans per a la seua realització.
  
A aquest efecte, el tribunal podrà requerir informe i, si s'escau, la col·laboració dels òrgans tècnics de l'administració Laboral, Sanitària dels òrgans competents del Ministeri de Treball i Afers socials o dels òrgans competents de les comunitats autònomes.
  
Si en la realització dels exercicis se suscitaren dubtes en els tribunals respecte a la capacitat d'un aspirant, per la quota de reserva a persones amb discapacitat, per a l'exercici de les activitats habitualment desenvolupades pels funcionaris del Cos de Metges Forenses, podran demanar el corresponent dictamen de l'òrgan competent del Ministeri de Treball i Afers Socials o, si s'escau, de la comunitat autònoma que haurà rebut els traspassos de mitjans personals per al funcionament de l'administració corresponent.
  
En aquest cas, mentre s'emet el dictamen, l'aspirant podrà participar condicionalment en el procés selectiu i quedarà en suspens la resolució definitiva sobre l'exclusió o inclusió en el procés fins la recepció del dictamen.
  
3.10. En cap cas el tribunal no podrà aprovar ni declarar que ha superat els exercicis obligatori i el curs selectiu un nombre superior d'aspirants que el de places convocades en cada àmbit territorial. Qualsevol proposta d'aprovats que contravinga l'establert serà nul·la de ple dret.
  
IV. Requisits dels candidats
  
4.1 Per ser admès a la realització de les proves selectives, els aspirants hauran de reunir els següents requisits:
  
a) Ser espanyol, major d'edat i no haver arribat a l'edat de jubilació.
  
b) Posseir el títol de llicenciat en medicina o estar en condicions de posseir-lo en la data de publicació d'aquesta convocatòria.
  
c) No haver estat condemnat, ni estar processat ni inculpat per un delicte dolós, si no n'hagueren obtingut la rehabilitació o si no haguera recaigut en la causa un acte de sobreseïment.
  
d) No trobar-se inhabilitat per a l'exercici de funcions públiques.
  
e) No haver estat separat mitjançant un procediment disciplinari d'un cos qualsevol de les administracions públiques, ni suspès per a l'exercici de funcions públiques en via disciplinària o judicial, llevat que haguera estat degudament rehabilitat.
  
f) No patir malaltia o defecte físic o psíquic que li impedesca l'exercici de les funcions de metge forense.
  
g) Trobar-se en ple exercici dels seus drets civils.
  
Els requisits establerts en la norma anterior s'hauran de posseir en el moment de la finalització del termini de presentació de sol·licituds i mantenir-se fins la presa de possessió com a funcionari de carrera, excepte el de la titulació, que s'haurà de posseir en la data de publicació d'aquesta convocatòria.
  
V. Presentació i admissió de sol·licituds.
  
Els qui desitgen prendre part en aquestes proves selectives ho hauran de fer constar en una instància, al marge superior esquerre de la qual figura "Ministerio de Justicia", que els serà facilitada gratuïtament en els tribunals superiors de Justícia, audiències provincials, gerències del Ministeri de Justícia, Ministeri de Justícia i òrgans competents de les comunitats autònomes on es convoquen places. Si no s'efectua la sol·licitud en una instància normalitzada, quedarà exclòs l'aspirant i es podrà reparar en el termini previst, sempre que reunesca els altres requisits per a la seua admissió.
  
5.2. En la tramitació de les sol·licituds els aspirants tindran en compte:
  
5.2.1. A la sol·licitud s'adjuntarà, unida, una fotocòpia del document nacional d'identitat i, si s'escau, del certificat de coneixement de la llengua autonòmica per l'àmbit territorial de la qual concórrega.
  
5.2.2. El termini de presentació de sol·licituds serà de vint dies naturals, comptadors a partir de l'endemà de la publicació d'aquesta convocatòria al Boletín Oficial del Estado.
  
5.2.3. La presentació de sol·licituds (exemplar per a l'òrgan convocant, full número 1) es podrà fer:
  
- En l'oficina del Banc Bilbao Biscaia on haurà realitzat l'ingrés dels drets d'examen.
  
- En l'apartat de correus 335 de Madrid (DP 28445).
  
- En el Registre General del Ministeri de Justícia (c/ Manzana, número 2, 28705 Madrid), o a través de les altres formes previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds presentades a través de les oficines de Correus hauran d'anar en un sobre obert per tal de ser datades i segellades pel funcionari de Correus, abans de ser certificades.
  
5.3. Els drets d'examen seran de 4.000 pessetes i s'ingressaran en el compte corrent amb el número que figura al peu de les sol·licituds, indicant en els dos espais en blanc els números 3-8, del Banc Bilbao Biscaia "Pruebas Selectivas para el ingreso en el Cuerpo de Médicos Forenses".
  
L'ingrés es podrà fer en qualsevol oficina del Banc Bilbao Biscaia.
  
En la sol·licitud haurà de figurar el segell del Banc Bilbao Biscaia acreditatiu del pagament dels drets d'examen, anteriorment a la seua presentació, la falta del qual determinarà l'exclusió de l'aspirant.
  
A fi de facilitar als aspirants la presentació de sol·licituds, aquestes podran realitzar-se directament en la mateixa oficina del banc, en efectuar el pagament i d'acord amb el que preveu la base 5.2.3. (amb lliurament dels fulls 1 i 2 de la sol·licitud). En cap cas la mera presentació de la sol·licitud per al pagament en el Banc Bilbao Biscaia no suposarà la substitució del tràmit de presentació, dins del termini i en la forma adient, de l'exemplar destinat a l'òrgan convocant, full número 1, tal com determina la base 5.2.3.
  
5.4. L'aspirant haurà d'observar les següents instruccions en la formalització de la sol·licitud.
  
5.4.1. En el requadre destinat al ""Cuerpo y en su caso, especialidad", hi farà constar únicament "Cuerpo Médicos Forenses".
  
5.4.2. En el requadre on diu "Provincia de examen", els aspirants faran constar l'àmbit territorial pel qual concorren, la qual cosa comportarà els efectes previstos en la base 1.4. d'aquesta resolució. En qualsevol cas, si no s'especifica en la sol·licitud l'àmbit territorial pel qual es concorre, serà inclòs d'ofici en el corresponent al del seu domicili i quedarà, per tant, afectat al seu àmbit territorial segons la base 1.4 d'aquesta convocatòria.
  
Els aspirant sols podran presentar una sol·licitud.
  
5.4.3 En el requadre on diu "Forma de Acceso", els aspirants indicaran "L".
  
5.4.4. Els aspirant amb grau de discapacitat inferior al 33 per 100 i aquells que no opten per la quota de reserva de discapacitats que desitgen adaptació en temps i forma en la realització dels exercicis ho hauran d'indicar en la sol·licitud i amb aquesta finalitat utilitzaran el requadre A) de l'epígraf "Datos a consignar según las bases de la convocatoria", i hi expressaran les possibles adaptacions en temps i mitjans per a la realització dels exercicis en què aquesta adaptació siga necessària.
  
Els aspirants amb discapacitats amb grau igual o superior al 33 per 100, que opten per la quota de reserva de discapacitats, hauran d'assenyalar, si s'escau, aquestes circumstàncies, així com les possibles adaptacions que necessiten en el requadre esmentat i expressar en el requadre B) de l'epígraf "Datos a consignar según las bases de la convocatoria" de la sol·licitud l'expressió "Cupo de reserva de discapacitado".
  
5.5. Els errors de fet que es pogueren advertir podran ser reparats en qualsevol moment, d'ofici o a petició de l'interessat, sempre que no s'altere el normal desenvolupament del procés selectiu.
  
5.6. Els aspirants que desitgen realitzar la prova optativa de la llengua oficial de la comunitat autònoma de l'àmbit territorial per on opta, ho hauran d'indicar en la sol·licitud en el requadre c) de l'epígraf "Datos a consignar según las bases de la convocatoria", "prueba idioma autonómico", o en cas contrari que li siga valorada la documentació a aquest efecte.
  
5.7. Els aspirants queden vinculats a les dades que hauran fet constar en les seues sol·licituds i podran únicament sol·licitar-ne la modificació mitjançant un escrit motivat dins del termini establert en la base 5.2.2. de presentació de sol·licituds. Transcorregut aquest termini no serà admesa cap petició d'aquesta naturalesa, llevat de causa excepcional sobrevinguda, justificada i lliurement apreciada pel Ministeri de Justícia.
  
VI. Admissió dels aspirants
  
6.1. Finalitzat el termini de presentació d'instància i comprovat el compliment dels requisits i exigits i el pagament dels drets d'examen, la Secretaria d'Estat de Justícia publicarà al Boletín Oficial del Estado i als butlletins de les comunitats autònomes on es convoquen places, en el termini màxim d'un mes, una resolució que contindrà la relació d'aspirants exclosos, amb indicació de les causes de la no admissió i s'hi indicaran també, els llocs on es troben exposades al públic les llistes certificades completes d'aspirants admesos i exclosos: Ministeri de Justícia, tribunals superiors de Justícia, Centre d'Informació Administrativa per a les Administracions Públiques, audiències provincials, òrgans competents de les comunitats autònomes on es convoquen places i gerències territorials del Ministeri de Justícia.
  
6.2. Els aspirants hauran de comprovar, no sols que no figuren en la llista d'exclosos, sinó a més que els seus noms consten en la llista d'admesos. Els aspirants exclosos disposaran d'un termini de deu dies hàbils, comptadors a partir de l'endemà de la publicació de la resolució, per reparar el defecte que n'haurà motivat l'exclusió, o la seua omissió, circumstància que, si s'escau, produirà l'oportuna rectificació de la llista d'admesos. Els qui no reparen l'exclusió o no al·leguen l'omissió, justificant el seu dret a ser inclosos, seran definitivament exclosos.
  
6.3. Fora del termini de reparació, la Secretaria d'Estat de Justícia, d'ofici o a instància de part, repararà els errors que es pogueren advertir, sempre que això no perjudique el normal desenvolupament del procés selectiu.
  
6.4. Els drets d'examen seran reintegrats, d'ofici, únicament als aspirants que hauran estat definitivament exclosos.
  
6.5. Contra la resolució que excloga definitivament un aspirant, aquest podrà interposar un recurs contenciós administratiu davant l'Audiència Nacional en el termini de dos mesos a partir de l'endemà de la seua publicació i comunicar-ne la interposició.
  
VII. Procés selectiu
  
7.1. L'ordre d'actuació dels opositors s'iniciarà alfabèticament pel primer de la lletra Z, independentment de l'àmbit pel qual concorren els aspirants, d'acord amb l'establert en la resolució de 9 d'abril de 1997 de la Secretaria d'Estat per a l'administració Pública.
  
7.2. En qualsevol moment els aspirants podran ser requerits pels membres del tribunal amb la finalitat d'acreditar la seua personalitat.
  
7.3. Si en qualsevol moment del procés selectiu arribara a coneixement dels tribunals que algun dels aspirants no posseeix la totalitat dels requisits exigits en aquesta convocatòria, amb l'audiència prèvia a l'interessat, hauran de proposar-ne l'exclusió al Ministeri de Justícia i indicar les inexactituds o falsedats formulades per l'aspirant en la sol·licitud d'admissió a aquestes proves selectives, perquè tinga els efectes que escaiga.
  
7.4. Tots els exercicis s'efectuaran a Madrid. La data, el lloc i l'hora de realització del primer exercici es publicarà al Boletín Oficial del Estado i de les comunitats autònomes amb competències en matèria de personal de l'administració de Justícia on es convoquen places.
  
7.5. S'efectuarà una sola crida per a cada exercici i quedaran decaiguts en el seu dret els opositors que no compareguen a realitzar-lo, llevat que abans de l'esmentat acte justifiquen la causa de la seua incompareixença, la qual serà lliurement apreciada pels tribunals. Si és admesa per aquests, serà objecte d'una nova convocatòria per a quan els tribunals així ho acorden. Si la causa al·legada fora de malaltia, els tribunals podran requerir l'aportació d'un certificat mèdic expedit per un metge col·legiat i, si així ho consideren oportú, podran demanar la informació pertinent.
  
7.6. Iniciada l'oposició, els anuncis i les convocatòries del tribunal s'exposaran al local on se celebren els exercicis amb dotze hores si més no abans del començament de les proves, si es tracta del mateix exercici o de vint-i-quatre hores si es tracta d'un nou exercici.
  
Des de la conclusió d'un exercici fins el començament del següent haurà de transcórrer un termini mínim de setanta-dues hores i un màxim de quaranta-cinc dies naturals.
  
7.7. En finalitzar la realització de cada exercici, el tribunal decidirà per majoria de vots emesos obertament l'aprovació o desaprovació dels aspirants examinats per cada àmbit territorial.
  
7.8. Una vegada finalitzats els tres exercicis obligatoris, els tribunals qualificadors convocaran els aspirants que l'hauran superat per a la realització del quart exercici i que l'hagueren sol·licitat en la instància. La puntuació obtinguda en aquesta prova no podrà ser aplicada per superar l'oposició ni en el curs en el Centre d'Estudis Jurídics, sinó que serà determinant únicament per establir el número d'ordre en la llista d'aprovats dins de l'àmbit territorial pel qual concorre l'aspirant i la inclusió en el subescalafó, segons determina la base 2.1.4.
  
Efectuada la prova optativa, el tribunal qualificador convocarà els aspirants que van superar l'oposició per a la realització del curs en el Centre d'Estudis Jurídics previst en la base 2.2. d'aquesta convocatòria.
  
7.9. El procés selectiu tindrà una durada màxima de dotze mesos, llevat hi que concórrega una causa objectiva que ho justifique, apreciada per la Secretaria d'Estat de Justícia, oïts els tribunals si s'escau.
  
VIII. Qualificació dels exercicis i del curs. Criteris de valoració de la llengua autonòmica
  
8.1. La puntuació s'atorgarà de forma independent en cada exercici.
  
Els punts que podrà concedir cada membre dels tribunals als opositors serà de 5 a 10 punts per cada tema del primer i segon exercicis, i de 5 a 10 punts per la totalitat de les dues proves del tercer. Les puntuacions seran sumades, sense incloure la més alta ni la més baixa i es dividirà pel total que resulte, després de feta aquesta deducció, pel nombre de vocals assistents amb qualificació computada, i la xifra del quocient constituirà la qualificació.
  
La valoració del coneixement de la llengua autonòmica dels àmbits territorials amb llengua oficial pròpia on es convoquen places es puntuarà amb un màxim de 6 punts.
  
8.2. Els criteris per a la valoració de la prova optativa de coneixement de la llengua oficial de la comunitat autònoma pe la qual es concorre i on s'han convocat places seran els següents:
  
- En l'àmbit de la Comunitat Autònoma de Catalunya:
  
D'acord amb l'Acord de la Comissió per a la Normalització Lingüística de 19 de juny de 1991.
  
1r Certificat de nivell B: dos punts.
  
2n Certificat de nivell C: quatre punts.
  
3r Certificat de nivell D: sis punts.
  
En l'àmbit de la Comunitat Autònoma de Galícia:
  
1r Curs d'iniciació i perfeccionament o curs bàsic: dos punts.
  
2n Curs mitjà de llenguatge jurídic gallec: quatre punts.
  
3r Curs superior de llenguatge jurídic gallec: sis punts.
  
- En l'àmbit de la Comunitat Autònoma Valenciana:
  
1r Certificat de grau elemental oral i escrit del valencià: dos punts.
  
2n Certificat de grau mitjà oral i escrit del valencià: quatre punts.
  
3r Certificat de grau superior oral i escrit del valencià: sis punts.
  
8.3 La qualificació de la fase d'oposició vindrà determinada per la puntuació mitjana resultant de la suma de les puntuacions dels tres exercicis obligatoris i l'obtinguda en el curs seguit en el Centre d'Estudis Jurídics.
  
La puntuació de la prova optativa se sumarà a l'obtinguda en l'oposició una vegada superada aquesta amb el sol efecte d'establir el número en la relació d'aprovats de l'àmbit territorial pel qual concorre l'aspirant i d'integració en el subescalafó.
  
Els criteris per a la valoració del coneixement de la llengua autonòmica seran els que figuren en la base 8.2.
  
IX. Llista d'aprovats
  
9.1 Quan finalitzarà la lectura del primer exercici, el tribunal farà pública la relació d'aprovats en aquest, per àmbits territorials, amb indicació de la nota corresponent a la qualificació de l'exercici i convocarà els que figuren en aquesta relació per a la realització del segon exercici. Finalitzat el segon exercici, el tribunal farà pública la relació d'aprovats, per àmbits territorials i els convocarà per a la pràctica del tercer exercici.
  
Finalitzat el tercer exercici, el tribunal farà pública la relació d'aspirants que l'hauran superat, per àmbits territorials, el nombre dels quals no podrà superar el de places convocades en cada àmbit territorial.
  
Els aspirants no compresos en les respectives relacions d'aprovats es consideraran eliminats del procés selectiu a tots els efectes.
  
Els aspirants inclosos en aquest relació seran convocats per a la pràctica de la prova optativa, sempre que ho hagueren sol·licitat en la instància de participació, o els serà valorada la documentació acreditativa del coneixement de la llengua autonòmica.
  
En les relacions haurà de figurar DNI, cognoms i nom i la puntuació obtinguda en cada exercici amb especificació de la nota de l'exercici optatiu.
  
Els aspirants que superen els tres exercicis obligatoris passaran al Centre d'Estudis Jurídics per a la realització del curs selectiu teoricopràctic.
  
9.2 Finalitzada la qualificació dels exercicis de la fase d'oposició, i una vegada rebuda per part del tribunal número 1 una comunicació del Centre d'Estudis Jurídics, relativa a la relació d'aspirants que hauran superat el curs realitzat en l'esmentat Centre, per àmbit territorial. En aquesta relació figurarà la puntuació mitjana resultant de la suma de l'obtinguda en els tres exercicis obligatoris i l'obtinguda en el curs. A aquesta puntuació, el tribunal qualificador sumarà la nota obtinguda en la prova optativa a aquells aspirant que l'hagueren realitzat i que serà determinant a l'efecte previst en la base 2.1.4. Finalitzats els exercicis obligatoris, el curs selectiu i l'exercici optatiu, el tribunal farà pública la llista provisional d'aspirants aprovats, per ordre de puntuació, dins de cada àmbit territorial amb especificació de la puntuació obtinguda en l'exercici optatiu en els àmbits geogràfics amb llengua pròpia de la comunitat autònoma.
  
9.3. En cas d'empat, en cada àmbit geogràfic l'ordre s'establirà atenent en primer lloc a la puntuació obtinguda en el tercer exercici; en segon lloc, la aconseguida en el primer exercici i, si persistia, per la del segon exercici.
  
9.4. Vistes i resoltes pel tribunal qualificador les al·legacions formulades a la llista provisional, elevarà aquesta a la Secretaria d'Estat de Justícia, que publicarà en el Boletín Oficial del Estado i butlletins de les comunitats autònomes on es convoquen places, les relacions definitives d'aspirants aprovats, per àmbits territorials el nombre dels quals no podrà ser superior al del total de les places convocades per àmbit territorial i s'hi especificarà per separat la nota obtinguda en l'exercici optatiu.
  
Les esmentades relacions seran ordenades per ordre de puntuació d'acord amb el que preveu la base 9.3.
  
9.5. Contra la resolució de la Secretaria d'Estat de Justícia per la qual es publica la llista definitiva d'aprovats per àmbits territorials, els aspirants hi podran interposar un recurs contenciós administratiu davant l'Audiència Nacional.
  
X. Presentació de documents, nomenament de funcionaris de carrera i adjudicació de destinacions
  
10.1. En el termini de vint dies naturals, comptadors des de l'endemà d'aquell en què es van fer públiques les relacions d'aprovats per àmbits geogràfics, a què es refereix la base 9.4, els opositors aprovats hauran de remetre al Registre General del Ministeri de Justícia, c/ Manzana, número 2, codi postal 28445, Madrid, amb mitjans previstos en l'article 38 de la Llei 30/92, de 26 de novembre, de Règim de les Administracions Públiques i del Procediment Administratiu Comú, els següents documents:
  
a) Dues fotocòpies compulsades del document nacional d'identitat.
  
b) Fotocòpia compulsada del títol de llicenciat en medicina i cirurgia.
  
c) Declaració jurada o promesa de no haver estat separat, mitjançant un expedient disciplinari del servei de cap administració pública ni trobar-se inhabilitat per a l'exercici de funcions públiques, segons el model que figura en l'annex I d'aquesta convocatòria.
  
d) Declaració formal de no trobar-se inhabilitat o incurs en un procediment que li impedesca exercir el lloc de metge forense en els termes previstos en la base 4.1.c), d'acord amb el que preveu l'article 390 i següents del Codi Penal (Llei Orgànica 10/95, de 23 de novembre).
  
e) Declaració de no estar comprés en cap de les causes establertes en les disposicions orgàniques, segons el model de l'annex III d'aquesta convocatòria.
  
f) Certificat mèdic acreditatiu de no patir cap malaltia ni defecte físic que impossibilite per a l'exercici de la funció, expedit pel facultatiu de medicina general de la Seguretat Social que corresponga a l'interessat i, en cas de no estar acollit a qualsevol règim de la Seguretat Social, els serveis provincials del Ministeri de Sanitat i Consum o organismes corresponents de les comunitats autònomes l'expediran.
  
g) Els aspirants que hauran fet valdre la seua condició legal de persones amb discapacitat amb un grau igual o superior al 33 per 100 i que concórreguen per la quota de reserva, hauran de presentar una certificació dels òrgans competents del Ministeri de Treball i Afers Socials que acredite aquesta condició o si s'escau dels òrgans competents de la comunitat autònoma o de l'administració sanitària acreditativa de tal condició i de la seua compatibilitat per a l'exercici de tasques i funcions corresponents al Cos de Metges Forenses.
  
h) El certificat de penals serà aportat d'ofici per la Secretaria d'Estat de Justícia.
  
10.2. Els qui tingueren la condició de funcionaris públics estaran exempts de justificar documentalment les condicions i els requisits ja demostrats per obtenir el seu anterior nomenament i hauran d'aportar una certificació del ministeri o organisme de què depenguen que acredite la seua condició i totes les circumstàncies que consten en el seu full de serveis.
  
10.3. Davant la impossibilitat, degudament justificada, de presentar els documents exigits en la base 10.1, es podrà acreditar que es reuneixen les condicions exigides en la convocatòria mitjançant qualsevol mitjà de prova admissible en dret.
  
10.4. Els qui dins del termini fixat, i llevat de casos de força major, no presenten la documentació, o de l'examen d'aquesta es deduïra que els falta cap dels requisits assenyalats en la base IV, no podran ser nomenats funcionaris i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.
  
10.5. El Ministeri de Justícia publicarà al Boletín Oficial del Estado i als butlletins de les comunitats autònomes on es convoquen places la relació de places desertes per ser ocupades pels aspirants aprovats, a què es refereix la base 9.4. En el termini de deu dies naturals seran sol·licitades pels interessats mitjançant una instància dirigida al Ministeri de Justícia.
  
10.6. El Ministeri de Justícia publicarà al Boletín Oficial del Estado i als butlletins de les comunitats autònomes amb competència en matèria de personal de l'administració de Justícia on es convoquen places, mitjançant una resolució, el nomenament de funcionaris del Cos de Metges Forenses dels qui hauran superat les proves a què es refereix la base 9.4.
  
La presa de possessió s'efectuarà en el termini màxim dels vint dies naturals següents al de la publicació del seu nomenament i destinació al Boletín Oficial del Estado.
  
XI. Norma final
  
Aquesta convocatòria podrà ser recorreguda davant la Sala Contenciosa Administrativa de l'Audiència Nacional en el termini de dos mesos comptadors a partir de la seua publicació al Boletín Oficial del Estado. Els actes administratius que es deriven d'ella i de les actuacions dels tribunals podran ser impugnats pels interessats dins dels terminis i en els casos i formes establerts en la Llei de Règim Jurídic de les Administracions Públiques i del Procediment Administratiu Comú.
  
Cosa que us comunique perquè en prengueu coneixement i tinga els efectes que pertoquen.
  
Madrid, 18 de desembre de 1997.- El secretari d'Estat de Justícia (Ordre Delegació 20.10.96): José Luis González Montes.
  
Annex I
  
El Sr/Sra. ..................................................................., amb domicili a ................................ i document nacional d'identitat número ........................
  
declara sota jurament o promet, a l'efecte de ser nomenat funcionari del cos nacional de metges forenses, que no ha estat separat del servei de cap de les administracions públiques i que no es troba inhabilitat per a l'exercici de funcions públiques.
  
A .................................., ... d ................ de 199.
  
El declarant
  
Annex II
  
El Sr/Sra. ......................................................................., d....... anys d'edat, amb document nacional d'identitat número .............................., aprovat en les oposicions d'ingrés en el cos nacional de metges forenses,
  
DECLARA sota jurament o promesa que no es troba comprés en cap de les causes d'incapacitat i incompatibilitat establertes en les disposicions orgàniques.
  
A ..............................., ... d ................ de 199.
  
El declarant
  
Annex III
  
Declaració complementària de conducta ciutadana
  
(Llei 68/1980, d'1 de desembre, en relació amb l'article 390 i següents del Codi Penal. Llei Orgànica 10/95, de 23 de novembre).
  
Qui subscriu, Sr/Sra. ................................................, amb document nacional d'identitat número ........................, expedit a .......... ........................, el dia .. d ........... de 19.., amb aquest document declare sota la meua personal responsabilitat i assabentat de les sancions en què per falsedat poguera incórrer per infracció dels articles del Codi Penal consignats a l'inici, a l'efecte de ser nomenat funcionari del cos de metges forenses:
  
Que no em trobe inculpat o processat, no m'han estat aplicades mesures de seguretat, no m'han estat imposades sancions governatives com a conseqüència d'un expedient administratiu sancionador per fets que guarden relació directa amb l'objecte de l'expedient en el termini dels tres últims anys immediatament anteriors a aquesta data.
  
A ....................., .. d ......... de 199.
  
El declarant,